Tweede toets: Dalk is die wittebrood verbySoms moet ŉ rugbyspan ook verloor om beter te raak, om die groter prentjie te kan raaksien. Ja, dit was baie lekker om die Engelse rugbyspan in verlede week se eerste toets op Ellispark met 42-39 te kon klop en ja, die saadjie is dalk vir die toekoms geplant en ja, dis belangrik om die reeks te beklink. Maar hoewel almal daarna streef, kan almal nie die All Blacks wees nie, want hulle is ander spanne ligjare vooruit. Dis nodig om te wen, om selfvertroue te kweek en te bou, en om vaardighede te verbeter en momentum te behou. Maar wanneer jy aanhou wen, verval jy in ŉ amperse groef, want jou swakpunte word toegesmeer. Dis wat juis met Engeland gebeur het sedert Eddie Jones twee jaar gelede die leisels as afrigter by Stuart Lancaster oorgeneem het. Terwyl die span vir 17 toetse aan die wenkant gebly het, is daar slegs kosmeties ontwikkel. Die krake is gevul, maar daar is nooit behoorlik oopgekap en gepleister nie. Daar word ŉ vals beeld van jou krag geskep, jou geluk word opgebruik, en jy dink net aan die volgende oorwinning en nie meer aan die groter prentjie nie. Hoeveel nuwe Engelse spelers het na vore getree? Noudat die Rose onder Jones vier opeenvolgende wedstryde in ŉ ry verloor het, moet Jones opnuut ontwikkel, kanse waag, spelers uit posisies kies, ŉ nuwe spelpatroon probeer vestig. Die Springbokafrigter, Rassie Erasmus, het met die intrapslag gewaag en gewen. Hy het ŉ rits jong en onervare spelers gekies en jeug en ervaring gemeng. Hy het reeds in die onsinnige toets in Washington teen Wallis vasgestel dat diepte ŉ probleem kan wees en hy het reeds ŉ paar antwoorde op sy vrae in die Ellispark-toets gekry. ♦ Maar wees maar versigtig om nie te vroeg op loop te gaan nie. Ja, klop die spelers op die skouers, gee hulle krediet waar dit toekom, maar moenie ná een of twee toetswedstryde die jongelinge met legendes soos Carel du Plessis, Ray Mordt en Danie Gerber vergelyk nie. Gee hulle kans, kyk hoe hulle in die reeks en dan in die Rugbykampioenskap vaar en fel dan ŉ oordeel. Kyk hoe pas hulle aan onder die vertolking van die omstrede Franse skeidsregter Romain Poite. Kyk hoe vaar hulle noudat die adrenalien nie meer so kwaai soos in die eerste toets vloei nie. Kyk na die groter prentjie … Spanne ‒ Suid-Afrika 15 Willie le Roux, 14 S’Bu Nkosi, 13 Lukhanyo Am, 12 Damian de Allende, 11 Aphiwe Dyantyi, 10 Handré Pollard, 9 Faf de Klerk, 8 Duane Vermeulen, 7 Pieter-Steph du Toit, 6 Siya Kolisi (kaptein), 5 Franco Mostert, 4 RG Snyman, 3 Frans Malherbe, 2 Bongi Mbonambi, 1 Beast Mtawarira. Bank: 16 Akker van der Merwe, 17 Steven Kitshoff, 18 Thomas du Toit, 19 Jean-Luc du Preez, 20 Sikhumbuzo Notshe, 21 Ivan van Zyl, 22 Jesse Kriel, 23 Warrick Gelant. Engeland 15 Elliot Daly, 14 Jonny May, 13 Henry Slade, 12 Owen Farrell (kaptein), 11 Mike Brown, 10 George Ford, 9 Ben Youngs, 8 Billy Vunipola, 7 Tom Curry, 6 Brad Shields, 5 Maro Itoje, 4 Joe Launchbury, 3 Kyle Sinckler, 2 Jamie George, 1 Mako Vunipola. Bank: 16 Luke Cowan-Dickie, 17 Joe Marler, 18 Harry Williams, 19 Mark Wilson, 20 Nathan Hughes, 21 Ben Spencer, 22 Danny Cipriani, 23 Denny Solomona. Skeidsregter: Romain Poite (Frankryk). Assistentskeidsregters: Glen Jackson (Nieu-Seeland), Ben O’ Keeffe (NS). TV-skeidsregter: Simon McDowell (Ierland). Verwagte weer: Mooiweer, maar koud. Afskop: 17:05.